
Spoštovani gospe in gospodje,
[bookmark: _Hlk199945788][bookmark: _GoBack]v prispevku Usodne zmote velike finančne krize 2008/2009 opisujem politične, ekonomske in moralne razloge za nastop te finančne krize, način njenega reševanja in posledice, ki so sledile. Raziskujem, kako so se na krizo odzvale države, kot so ZDA, predvsem pa države Evropske unije, še posebej Nemčija in Avstrija, ki sta za primerjave s Slovenijo še posebej zanimivi. Izhodiščno spoznanje išče globlje temelje finančnih kriz in opozarja na nekatere spregledane skrivnosti, ki razkrivajo njihovo mistično naravo in realno zlorabo. Semkaj sodijo tako Smithova metafora »nevidne roke« tržne ekonomije kot deusa ex machina, pa zamotana skrivnost denarja, edinem političnem blagu, ki ga ustvarjamo iz nič in se lahko v nič tudi povrne, kot tudi da za obema stojijo odločitve »vidnih rok« ljudi, njihovi interesi, nakane, strasti in nagoni. Latinsko kredit (credere) pomeni vero in zaupanje, toda hkrati zadolževanje ustvarja »nebesa na zemlji«. Vse ekonomske krize so dejansko finančne, v ozadju vseh sta trik kreditnega denarja in pohlep ljudi. 
V obdobju 1995–2007 smo imeli veliko finančno ekspanzijo, kreditno zadolževanje brez meja, tudi z novimi finančnimi inštrumenti (derivati, hipotekarnimi krediti ...). Prvi zlomi bank so nastopili leta 2007, sledili sta bančna in dolžniška kriza. Če banke kot upniki nočejo več trošiti denarja, dolžniki ne morejo več poslovati in zato ne morejo odplačevati dolgov. To vodi v začarani krog finančne in ekonomske krize. Finančni vzvod je sprva nekaj dobrega, saj omogoča razvoj in rastoče gospodarstvo. Vsi verjamejo v koristnost zadolževanja, zato poslovneži v izhodišču niso špekulanti ali prevaranti, čeprav vse bolj tvegajo v tem »kazino kapitalizmu«.
V Evropski uniji (EU) je bila kriza še bolj zapletena. EU je v devetdesetih letih uvedla evro in na drugi srani pristala na širitev unije. Uvedba skupne valute zahteva konvergenco evropskih gospodarstev, širitev povzroča divergenco, monetarna politika je centralizirana, fiskalna povsem decentralizirana. Takšna zastavitev EU onemogoča učinkovito reševanje krize. Splošna ocena je bila, da je kriza rezultat fiskalne razsipnosti držav in tveganj njihovega bančnega sistema. Zato države tudi nosijo odgovornost za izhod iz krize. »Nemški čudež« reševanja krize temelji na ohranitvi svojih deželnih bank v državni (deželni) lasti, ki so v kritičnih trenutkih podprle zadolžena podjetja. Tudi Avstrija je ravnala podobno, ko je hitro in odločno sanirala svoje banke. Nemčija in Avstrija sta ravnali drugače od Slovenije. Problem Slovenije je bil, da v ključnih trenutkih ni niti razumela značaja krize in ni imela sposobnih ekip za spoprijem z njo. Fiskalno varčevanje je bilo velika zmota EU in tudi Slovenije, slaba in zamudna bančna sanacija je bila v Sloveniji pogubna. 
Glede kriznih problemov v gospodarskem sistemu Nadškofije Maribor so bile je bila situacija obvladljiva in bi težave lahko premostili. Vrednotenja za oba holdinga konec leta 2010 so dokazovala, da je presežek premoženja naložb višji od vrednosti dolgov. To bi moralo zadostovati za finančno prestrukturiranje in postopno sanacijo Zvonov, toda slovenske banke so se v ključnem trenutku podredile državni sanaciji bank in odstopili možnega reševanja Zvonov. Težko je dokazati tezo, da sta to storili zaradi političnih razlogov, s čimer naj bi povzročili finančno oškodovanje Nadškofije Maribor. Veliko bolj verjetno so prevladali domača nesposobnost vodenja sanacije slovenskih bank in politični interesi Bruslja, tudi špekulativni interesi tujih bank. Sem sodi, med drugim, tudi spodleteli vstop Rothschildov s strani cerkvenih krogov. 

Akademik prof. dr. Jože Mencinger je v prispevku »Kako smo prišli sem, kjer smo – specifika v Sloveniji« opisal ekonomske razmere v Sloveniji po osamosvojitvi, ki se je začela leta 1991, po razpadu Jugoslavije. Z osamosvojitvijo je prišlo do zloma socializma, začel se je kapitalizem; ta je konec leta 2008 doživel svojo veliko krizo. Čas po osamosvojitvi avtor deli na štiri razdobja: 1.) razdobje transformacijske depresije (1991–1993); 2.) razdobje postopnega okrevanja (1994–2004); 3.) hazardersko razdobje (2005–2008); 4.) razdobje gospodarske krize (2009–2013). Svetovna gospodarska in finančna kriza, ki se je začela konec leta 2008, je kmalu postala katastrofalna. V Sloveniji so bile posledice zaradi »napihovanja raznovrstnih premoženjskih balonov« še hujše kakor drugod. Razlog za to je bila nepravilna privatizacija z lastniškimi certifikati, ki je vplivala na novonastajajoči trg kapitala z ustvarjanjem prevlade sekundarnega trga nad primarnim. Napačna privatizacija je povzročila špekulativno (računanje s preprodajo po višjih cenah) koncentracijo lastništva ter tajkunstvo na osnovi kreditov. Banke so jih odobrile na osnovi pričakovanja, da se bo vrednost premoženja neprestano večala, ne pa na osnovi donosov tega premoženja. Pri udejanjanju koncentracije in tajkunstva sta aktivno sodelovala tudi državna sklada Kapitalska družba (KAD) in Slovenska odškodninska družba (SOD). Vse to je povzročilo zlom kapitalskega trga, po zlomu pa so banke in država dvignile roke in niso konstruktivno sodelovale.
Profesor Mencinger meni, da je treba krivdo za specifično politično ekonomsko dogajanje v Sloveniji porazdeliti med naslednje akterje: (1) vlado (ki je bila na oblasti v obdobju hazardiranja) in vlado (ki je na krizo reagirala narobe in jo je povečevala), (2) državni zbor kot politični odločevalec, (3) monetarno ureditev EU (ECB) in Evropsko komisijo, (4) poslovne banke (z neomejeno količino poceni denarja so »pozabile« na tveganja), (5) nepososbne in neodgovorne finančne regulatorje, (6) klasične poslovne tajkune in »tajkune«, celo negospodarske institucije (tudi slovensko Cerkev s svojo gospodarsko dejavnostjo), (6) sodstvo, ekonomiste, medije (ki so nenehno iskali afere, jih proizvajali, tudi če jih ni bilo), (7) KAD in SOD. Naštetih je skupaj 17 skupin, ki so sodelovale ali povzročile oziroma povečale prikazano krizno situacijo. 
K vsebinam prispevka akademika Jožeta Mencingerja želim dodati še nekaj pojasnil. Njegove ugotovitve dokazujejo, da je bila svetovna gospodarska in finančna kriza v veliki meri »višja sila«, ki je vse presenetila. Že v izhodišču je torej zgrešeno, če ocenjevalci krizo v strokovni in medijski sferi razlagajo le kot posledico napačnih odločitev odgovornih posameznikov in zgrešenih politik v obdobju pred krizo. Že pokojna kraljica Elizabeta II. je na LSE v Londonu vprašala cvet akademskih ekonomistov, zakaj ekonomska stroka, politika in mediji niso predivdevali krize in ustrezno odgovorili nanjo. V obodbju manične porabe kapitala in investiranja brez meja tveganj očitno ekonomska solidarnost in politična edinost v iskanju rešitev sploh nista bili posebni vrednoti, ki bi ju kdo učinkovito zagovarjal. Ko je govor o krivdi, pa bi bilo normalno, da bi vsi odgovorni subjekti v gospodarskih sistemih priznali lasten delež odgovornosti in tako omogočili samokritično analizo nastale situacije in skupno iskanje rešitev. V primeru gospodarjenja v Nadškofiji Maribor so se poglavitne odgovorne osebe odločile za nasprotno smer: zanikali so lastno odgovornost, brez pravih dokazov podrejene obtožili poslovnih nepravilnosti in tako omogočili v okviru slovite sanacije bank oškodovanje delničarjev, še posebej malih, pa uspešno plenjenje nelojalnim poslovnim partnerjem oziroma »judežem«, kot jih v svoji knjigi v krščanski metaforični govorici imenuje gospod Krašovec. 

